Kinders ál meer aan pornografie blootgestelFoto ter illustrasie. (Foto: Gaelle Marcel/ Unsplash) “Pornografie was nog altyd ŉ probleem onder kinders, maar dit kom voor asof kinders op ál jonger ouderdomme toegang tot pornografie op die internet verkry omdat daar nie altyd voldoende toesig is nie.” Só sê Yolandi Singleton, hoof van Solidariteit Helpende Hand se Ons Sentrum in Pretoria-Noord. Sy ondervind ŉ reusetoename in blootstelling aan pornografie onder die kinders wat by dié sentrum vir terapeutiese dienste aanklop. Die Ons Sentrum in Pretoria-Noord is ŉ eerste van sy soort en het sy deure amptelik in Januarie 2019 oopgemaak, om terapeutiese dienste aan kinders tussen twee en 17 jaar – van oor die hele Pretoria – te bied. Met die skoolvakansie op hande, doen Singleton ŉ beroep op ouers om seker te maak dat kinders nie deur hul selfone toegang tot pornografie verkry nie. Sy beklemtoon dat ouers meer as ooit tevore moet let op kinders se onbeperkte toegang tot sosiale media, omdat kinders met tegnologie grootword en weet hoe om toegang tot pornografie te verkry. Hulle kyk dikwels onskuldig na kindervriendelike stories waarna daar pop-ups verskyn wat seksuele inhoud bevat, sê Singleton. “Kinders word al op ŉ jong ouderdom toegelaat om apps soos TikTok en YouTube te gebruik en daar is baie min beperkings daarop. Animasiefilms dra ook by tot kinders se blootstelling aan pornografie aangesien die inhoud daarvan nie meer noodwendig onskuldig is nie. Dit het ongelukkig tot gevolg dat die samelewing se morele kompas verander en dat onvanpaste inhoud amper meer aanvaarbaar en genormaliseer word.” Singleton verduidelik pornografie het ŉ negatiewe uitwerking op kinders aangesien hulle nie die intellektuele vermoë het om daarvan sin te maak nie. “Kinders ontwikkel dan verwronge idees oor seksuele aksies wat hulle ongelukkig leer dat daar nie meer grense rondom hul liggame hoef te wees nie. Dit het ŉ uitwerking op hoe kinders romantiese verhoudings beskou, aangesien pornografie die idee skep dat twee mense net met hulle liggame ŉ verhouding kan hê. Dit gee hulle ook die idee dat enigiets rakende hulle liggame aanvaarbaar is. Hulle toets dan ook hierdie inhoud wat hulle gesien het op ander kinders om sin te maak van wat hulle gesien het. Dit is ongelukkig so dat ŉ kind wat deur ŉ ander geteiken is, dikwels dieselfde aksies weer met nog ŉ kind herhaal, en so versprei dit verder.” Singleton sê voorts pornografie kan met seksuele misbruik gepaardgaan, wat tot gebroke individue, gesinne en gemeenskappe kan lei. “Blootstelling aan pornografie is dikwels ŉ seksuele oortreder se poging om ŉ kind te begin desensitiseer teen die misbruik wat volg. Ons noem dit hofmakery. Die oortreder gebruik die pornografie as ŉ opleidingsmetode om vir die kind te wys presies wat van hom verwag gaan word tydens seksuele dade.” Kinders benodig deesdae ook baie sterker rolmodelle om hierdie belangrike gesprekke met hulle te fasiliteer, meen Singleton. “Hoewel kinders grootword met tegnologie en sosiale media en hulle baie meer daarvan weet as grootmense, is dit belangrik dat grootmense hulself vergewis van dit waaraan kinders op ŉ daaglikse grondslag blootgestel word. “Ons moet die moeite doen om hulle een stappie voor te wees sodat hulle van die begin af leer hoe om sosiale media op ŉ verantwoordelike wyse te gebruik. Die beste tyd om ŉ probleem te probeer aanpak, is nog voor die probleem begin het.”